Laclavá

Laclavá () je pôvodne samostatná obec v okrese Turčianske Teplice, ktorá bola v roku 1950 pričlenená k obci Abramová.

Dejiny 
Obec vznikla na území, ktoré v roku 1250 daroval Belo IV. Pivkovým synom, prvýkrát sa spomína až v roku 1326. V roku 1325 miestne zemmianske rodiny postavili kostol sv. Kozmu a Damiána, ktorý vysvätil biskup Jakub a podriadil ho farnosti v Turčianskom Ďure. V 15. - 16. storočí sa samotná obec presunula od cesty vedúcej zo Slovenského Pravna k Turcu. Jadro pôvodnej obce sa tak spomína v 16. storočí už iba ako dvorec. Do 18. storočia patrila rodinám Veličovcov, Čertovcov, Jazernických, Patrikovcov a Dávidovcov. V roku 1950 bola pričlenená k Abramovej.

Obyvateľstvo 
Vývoj počtu obyvateľov od roku 1869 po 1948 vyjadruje nasledovný graf:

Kultúra a zaujímavosti

Pamiatky 
 Rímskokatolícky kostol sv. Kozmu a Damiána, jednoloďová ranogotická stavba s pravouhlym ukončením presbytéria a predstavanou vežou z konca 13. storočia. Nachádza sa na vyvýšenej polohe nad obcou. Prvá písomná zmienka o kostole je z roku 1330. Kostol bol prestavaný v 17. storočí. V roku 1927 bola pristavaná veža s ihlancovou helmicou. Z pôvodných detailov sa zachovala krížová klenba v presbytériu a románske štrbinové okno s polkruhovým záklenkom na východnej strane presbytéria. Krov kostola bol datovaný do rokov 1470-1471. Stavba má hladké fasády. Pri kostole sa nachádza cintorín s niekoľkými zemianskymi hrobkami a tiež neogotická kaplnka rodiny Országhovcov.

 Zemianske kúrie, dodnes sa zachoval len zlomok pôvodných šľachtických sídiel (čísla 65, 71, 72, 74), zväčša prestavaných. Pamiatkovo je chránená kúria Országhovcov, trojtraktová jednopodlažná bloková stavba s valbovou strechou z druhej polovice 17. storočia. Prestavaná bola v druhej polovici 19. storočia. Stavbe dominuje predstavaný rizalit, okná majú profilované ostenia.

Osobnosti obce

Rodáci 
 Ignác Országh
 Ján Országh
 Jozef Országh
 Juraj Országh
 Slavo Országh
 Viera Kohútová rod. Országhová
 Ján Alexej Thorányi, rímskokatolícky kňaz

Referencie

Zdroj 
 Turistická mapa „Malá Fatra; Veľká Fatra“

Abramová
Slovenské obce zaniknuté zlúčením